b'\n_START_ARTICLE_\nFantje s Praprotna\n_START_SECTION_\nZa\xc4\x8detki\n_START_PARAGRAPH_\nNjihovi pevski za\xc4\x8detki segajo v leto 1956, ko so za\xc4\x8deli nastopat v mladinskem zboru Kulturnega umetni\xc5\xa1kega dru\xc5\xa1tva Bukovica pod vodstvom Franca Poto\xc4\x8dnika. Leta 1961 se je zbor preoblikoval v Fantovski sekstet KUD Bukovica. Leto pozneje, 4. februarja 1962, so nastopili v \xc5\xbdeleznikih na lokalni radijski oddaji Poka\xc5\xbei, kaj zna\xc5\xa1, kjer so prvi\xc4\x8d uporabili ime Fantje s Praprotna. Zasedli so prvo mesto. Leta 1963 so nekateri s petjem prenehali, tako da jih je v zasedbi ostalo pet: Andrej Bergant, Jo\xc5\xbee \xc5\xa0ifrar, Janez Habjan, Janez Kalan in Janez Dolenc._NEWLINE_Na za\xc4\x8detku sodelovanja z Lojzetom Slakom leta 1964 so najprej peli in snemali triglasno. Bergant je pel prvi tenor, \xc5\xa0ifrar in Habjan drugi tenor, Kalan in Dolenc pa bas. Pozneje so na pobudo Vilka Ovsenika za\xc4\x8deli s \xc5\xa1tiriglasnim petjem. Bergant je ostal na prvem, \xc5\xa0ifrar pa na drugem tenorju, Kalan je od takrat naprej pel prvi bas, Habjan in Dolenc pa drugega.\n_START_SECTION_\nPrvih deset let v Ansamblu Lojzeta Slaka\n_START_PARAGRAPH_\nPrvi skupni koncert kot Ansambel Lojzeta Slaka so imeli jeseni leta 1964 v Ljubljani. \xc5\xbde v prvih desetih letih sodelovanja so nastopili po vsej Sloveniji, leta 1970 so od\xc5\xa1li na prvo veliko turnejo po ZDA in Kanadi, dve leti pozneje pa \xc5\xa1e po Avstraliji in Zahodni Evropi (Franciji, Belgiji, Nizozemski, \xc5\xa0vici in Zahodni Nem\xc4\x8diji). Izdali so tudi veliko plo\xc5\xa1\xc4\x8d in kaset._NEWLINE_Med pripravami na obele\xc5\xbeenje desetletnice delovanja leta 1974 se je v prometni nesre\xc4\x8di smrtno ponesre\xc4\x8dil drugi tenorist Jo\xc5\xbee \xc5\xa0ifrar. Pokojnemu prijatelju so posvetili veliko plo\xc5\xa1\xc4\x8do Glas njegov v spomin. Ansambel je takrat za nekaj mesecev prekinil z delom. Koncert so tako pripravili naslednje leto, kjer je z njimi \xc5\xbee nastopil novi pevec, Franci Rebernik.\n_START_SECTION_\nPoznej\xc5\xa1e delovanje\n_START_PARAGRAPH_\nV naslednjih desetletjih je ansambel izdal \xc5\xa1e ve\xc4\x8d plo\xc5\xa1\xc4\x8d in kaset, posnel ve\xc4\x8dje \xc5\xa1tevilo oddaj in opravil veliko turnej. Do naslednje spremembe v sestavu Fantov s Praprotna je pri\xc5\xa1lo leta 1991, ko jih je iz zdravstvenih razlogov zapustil Janez Habjan. Iz kvinteta so se preoblikovali v kvartet, saj novega \xc4\x8dlana niso iskali. Drugi bas je tako ostal le na Janezu Dolencu. Prvi basist Janez Kalan je zaradi enakega razloga kot Habjan leta 1993 zaklju\xc4\x8dil s svojim sodelovanjem. Namesto njega je prvi bas prevzel Tone \xc5\xa0tritof, ki je leta 1988 v ansamblu zamenjal basista Franca Severja.\n_START_SECTION_\nSamostojna pot\n_START_PARAGRAPH_\nSodelovanje s Triom Lojzeta Slaka v Ansamblu Lojzeta Slaka se je kon\xc4\x8dalo leta 2011 s Slakovo smrtjo. Fantje s Praprotna so nadaljevali s samostojnim nastopanjem in tako so na jubilejnem koncertu v \xc5\xa0kofji Loki 26. aprila 2012 obele\xc5\xbeili petdesetletnico umetni\xc5\xa1kega delovanja kot kvartet zasedba Andrej Bergant, Franci Rebernik, Tone \xc5\xa0tritof in Janez Dolenc. V tem \xc4\x8dasu so v sodelovanju z Ansamblom Igor in zlati zvoki posneli \xc5\xa1e nekaj novih pesmi._NEWLINE_19. oktobra 2014 je umrl baritonist (prvi bas) Tone \xc5\xa0tritof. Na nastopih Fantov s Praprotna sta ga izmeni\xc4\x8dno nadomestila Matija Slak, ki je z njimi \xc5\xbee sodeloval \xc5\xa1e v \xc4\x8dasu delovanja ansambla njegovega brata Lojzeta Slaka, saj ga je nadome\xc5\xa1\xc4\x8dal na harmoniki med okrevanjem po nesre\xc4\x8di, in Igor Podpe\xc4\x8dan, vodja ansambla, s katerim so po Slakovi smrti snemali nove pesmi._NEWLINE_8. septembra 2016 je umrl tudi drugi tenorist Franci Rebernik. Po njegovi smrti so se pojavila ugibanja o prenehanju delovanja Fantov s Praprotna, vendar se jim je kot nov \xc4\x8dlan pridru\xc5\xbeil Janez Triler, \xc4\x8dlan Slovenskega okteta. Kot prvi tenorist sedaj ve\xc4\x8dinoma na nastopih poje Igor Podpe\xc4\x8dan. Prvi\xc4\x8d so v tak\xc5\xa1ni zasedbi skupaj nastopili oktobra 2016 na snemanju oddaje Slovenski pozdrav v \xc5\xbdeleznikih, kjer se je za\xc4\x8dela glasbena pot tega sestava. Nekaj dni pozneje so nastopili tudi na No\xc4\x8di Modrijanov. 30. septembra 2019 je umrl Janez Dolenc (2. bas), ustanovni \xc4\x8dlan Fantov s Praprotna.'